**25 СЕПТЕМВРИ 2025 г.**

**Наказателно дело от общ характер №577/2025 година – 9:30 часа**

На 25.09.2025 година, е проведено разпоредително съдебно заседание по наказателно дело №577/2025 година, образувано на основание внесен от Окръжна прокуратура – Плевен обвинителен акт, с който на А.В.Ц., роден 2000 година, от с.Борован, обл. Враца, е повдигнато обвинение за следното:

В края на месец февруари 2025 година, в град Койнаре, умишлено умъртвил другиго, като обвинението е за деяние извършено с особена жестокост, в условията на домашно насилие.

Обвиняемият е нанесъл на пострадалия множество удари, с насоченост в областта на главата, гръдната и коремната област, както с ръце, така и с дървена цепеница. А.В.Ц. е живеел на семейни начала с дъщерята на пострадалия, като всички живеели в едно домакинство. Между тях възникнал битов спор, прераснал във физическа саморазправа.

Днес не се е явило едно от пострадалите лица, тъй като не е било редовно призовано. При това положение не е било възможно да се даде ход на заседанието и делото е отложено. Следващото съдебно заседание, което отново ще бъде разпоредително, е насрочено за 23.10.2025 година.

**Наказателно дело от общ характер №849/2024 година – 11:00 часа**

За 25.09.2025 година, беше насрочено за разглеждане от състав на Плевенски окръжен съд наказателно дело №849/2024 година, образувано срещу **Ц.Т.И.**, роден 1984 година, от село Реселец, област Плевен.

Подсъдимият е обвинен в това, че на 21.04.2024 година, в село Реселец, опитал умишлено да умъртви Г.Р.Р. от същото село. Деянието е извършено по хулигански подбуди. Подсъдимият и пострадалият се срещнали случайно в магазин за хранителни стоки в селото. Там започнала свада между тях, провокирана от държането на подсъдимото лице. Двамата се сдърпали пред магазина и тогава Ц.И. извадил нож, с който нанесъл удари на пострадалото лице – в гърдите и в корема. Подсъдимият е опитал да отнеме живота на Г.Р., но опитът останал недовършен, по независещи от дееца причини.

Подсъдимият е с лоши характеристични данни и с предишни осъждания.

За повдигнатото обвинение, законът предвижда наказание от 15 до 20 години лишаване от свобода, доживотен затвор или доживотен затвор без право на замяна.

Делото е насрочено за днешната дата, за да бъдат изслушани експертите, които е трябвало да изготвят заключение по назначената повторна комплексна психолого-психиатрична експертиза. На 23 септември е постъпило писмо от едното вещото лице, с което уведомява съда, че за тази дата е служебно ангажиран в Австрия и не може да се яви в Окръжен съд – Плевен. Това е наложило отсрочване на делото. Следващото съдебно заседание е насрочено за 16.10.2025 година, като датата е съобразена със служебната ангажираност на защитата на подсъдимия.

**Връзки с обществеността 25 септември 2025 г.**

**e-mail:** **os\_press@abv.bg**